Akɛ Yesu Yahã Pontio Pilato | Yesu Wala Shihilɛ\nMATEO 27:1-11 MARKO 15:1 LUKA 22:66–23:3 YOHANE 18:28-35\nSANHEDRIN LƐ KOJO LƐ LEEBI\nYUDA ISKARIOT KA EHE SƐŊMƆ\nAKƐ YESU YAHÃ PILATO KONI EBU LƐ GBELE FƆ\nBe ni Petro kwa Yesu nɔ ni ji shii etɛ nɔ lɛ, no mli lɛ je miihe atsɛre. Sanhedrin lɛ ekojo Yesu yɛ gbɛ ni ejaaa nɔ, ni amɛgbɛlɛ mli. Sohaa leebi maŋkpa lɛ, amɛkpe ekoŋŋ, ekolɛ koni amɛkɛhã ana akɛ mla fĩɔ sane ni amɛye gbɛkɛ yɛ gbɛ ni ejaaa nɔ lɛ sɛɛ. Akɛ Yesu badamɔ amɛhiɛ.\nShi kome ekoŋŋ lɛ amɛfã lɛ akɛ: “Kɛ́ bo ji Kristo lɛ, kɛɛmɔ wɔ.” Yesu to he akɛ: “Kɛ́ mikɛɛ nyɛ po lɛ, nyɛheŋ nyɛyeŋ kɔkɔɔkɔ. Kɛfata he lɛ, kɛ́ mibi nyɛ sane lɛ, nyɛhãŋ hetoo.” Kɛ̃lɛ, Yesu kɛ ekãa hã amɛle akɛ, lɛ ji mɔ ni Daniel 7:13 lɛ wie ehe lɛ. Ekɛɛ akɛ: “Kɛjɛ be nɛɛ kɛyaa lɛ gbɔmɔ Bi lɛ baata Nyɔŋmɔ ninejurɔ ni yɔɔ hewalɛ lɛ nɔ.”​—Luka 22:67-69; Mateo 26:63.\nAmɛbi lɛ ekoŋŋ akɛ: “Belɛ bo ji Nyɔŋmɔ Bi lɛ lo?” Yesu hã amɛ hetoo akɛ: “Nyɛ diɛŋtsɛ nyɛmiikɛɛ akɛ mi ni.” Yɛ amɛsusumɔ naa lɛ, nɔ ni Yesu wie lɛ tsɔɔ akɛ ebɔ musu ni esa gbele. Amɛbi akɛ: “Mɛni hewɔ wɔtaoɔ odase kroko dɔŋŋ?” (Luka 22:70, 71; Marko 14:64) No hewɔ lɛ, amɛfimɔ Yesu ni amɛkpala lɛ kɛtee Roma Amralo Pontio Pilato ŋɔɔ.\nEkolɛ Yuda Iskariot na ni akɛ Yesu miiya Pilato ŋɔɔ. Be ni Yuda yɔse akɛ abu Yesu gbele fɔ lɛ, egba enaa ni efee basaa fioo. Kɛ̃lɛ, nɔ najiaŋ ni ebaajɛ etsuiŋ eshwa ehe ni ekpale kɛba Nyɔŋmɔ ŋɔɔ lɛ, ekɛ jwiɛtɛi kukuji 30 lɛ ku sɛɛ yahã osɔfoi lɛ. Yuda kɛɛ osɔfoi tsiifoi lɛ akɛ: “Mifee esha akɛ mijie lá ni efeko efɔŋ ko mihã.” Shi akɛni amɛyitseiaŋ wala hewɔ lɛ, amɛkɛɛ lɛ akɛ: “Mɛni no kɔɔ yɛ wɔhe? Bo diɛŋtsɛ kwɛmɔ nɔ!”​—Mateo 27:4.\nYuda shɛrɛ jwiɛtɛi kukuji 30 lɛ eshwie sɔlemɔwe lɛ, ni efite esane lɛ kwraa kɛtsɔ ehe ni eka akɛ ebaagbe lɛ nɔ. Be ni esɛŋ ehe lɛ, eeenyɛ efee akɛ tso nine ni efĩ kpãa lɛ yɛ he lɛ ku. Eyatswa tɛi ni yɔɔ jɔɔ mli gbɛ lɛ anɔ, ni emli gba.​—Bɔfoi 1:17, 18.\nBe ni akɛ Yesu tee Pontio Pilato we lɛ, no mli je tsɛreko tsɔ. Shi Yudafoi ni kɛ lɛ tee lɛ boteee amralo lɛ we lɛ. Ejaakɛ amɛsusuɔ akɛ kɛ́ amɛkɛ Jeŋmajiaŋbii shãra yɛ nakai gbɛ nɔ lɛ, no baabule amɛ. No hãŋ amɛnyɛ amɛye Aboloo ni Akɛ Ma ni Eshako Feɔ lɛ Gbi Jurɔ niyenii lɛ eko yɛ klɛŋklɛŋ gbi lɛ nɔ. Gbijurɔyeli nɛɛ jeɔ shishi yɛ Nisan 15 lɛ nɔ, ni abuɔ akɛ efata Hehoo gbijurɔyeli lɛ he.\nPilato je kpo ebabi amɛ akɛ: “Mɛɛ sane nyɛkɛfɔ̃ɔ nuu nɛɛ nɔ?” Amɛhã lɛ hetoo akɛ: “Eji nuu nɛɛ jeee efɔŋfeelɔ kulɛ, wɔŋɔŋ lɛ wɔhãŋ bo.” Ekolɛ, Pilato nu he akɛ amɛkɛ sane miifi enɔ, no hewɔ lɛ ekɛɛ amɛ akɛ: “Nyɛ diɛŋtsɛ nyɛŋɔa lɛ ni nyɛyakojoa lɛ yɛ nyɛmla lɛ naa.” Yudafoi lɛ hã hetoo akɛ: “Mla eŋmɛɛɛ gbɛ akɛ wɔgbeɔ mɔ ko,” ni enɛ hã efee faŋŋ akɛ amɛto yiŋ akɛ agbe Yesu.​—Yohane 18:29-31.\nAnɔkwa, kɛ́ amɛgbe Yesu yɛ Hehoo gbijurɔyeli lɛ nɔ lɛ, no baawo maŋ lɛŋ hirihiri. Ni kɛ̃lɛ, kɛ́ amɛhã Romabii lɛ damɔ maŋkwramɔŋ saji anɔ amɛgbe Yesu, ni ji nɔ ko ni Romabii lɛ yɔɔ hegbɛ akɛ amɛfeɔ lɛ, no hãŋ maŋbii lɛ abu Yudafoi nɛɛ akɛ amɛtɔ̃ mla.\nJamɔŋ hiɛnyiɛlɔi lɛ hãaa Pilato ale akɛ amɛbu Yesu gbele fɔ yɛ musubɔɔ hewɔ. Amɛsɔ̃ saji krokomɛi moŋ kɛfolɔ enaa akɛ: “Wɔna nuu nɛɛ ni  eefite wɔmaŋ lɛ jwɛŋmɔ,  eegu too ni awoɔ ahãa Kaisare lɛ, ni  ekɛɔ akɛ lɛ diɛŋtsɛ ji Kristo, maŋtsɛ ko.”​—Luka 23:2.\nAkɛni Pilato ji Roma najiaŋdamɔlɔ hewɔ lɛ, esa akɛ ekwɛ sane ni akɛfɔ̃ Yesu nɔ akɛ ekɛɛ eji maŋtsɛ lɛ mli. No hewɔ lɛ, Pilato bote amralo we lɛ ekoŋŋ ni etsɛ Yesu kɛba ni ebi lɛ akɛ: “Ani bo ji Yudafoi lɛ a-Maŋtsɛ lɛ?” Yɛ gbɛ ko nɔ lɛ, eebi lɛ akɛ, ‘Ani ootsɛ ohe maŋtsɛ kɛmiite shi kɛmiiwo Kaisare ni okɛmiiku nɔyeli lɛ mla mli?’ Ekolɛ bɔ ni afee ni Yesu ale ehe saji abɔ ni Pilato enu lɛ, ebi lɛ akɛ: “Ani bo diɛŋtsɛ oyiŋ oto obiɔ enɛ nɛɛ, aloo mɛi komɛi egba bo mihe sane?”​—Yohane 18:33, 34.\nPilato kwa efee tamɔ eleee Yesu he sane ko kwraa shi eesumɔ ni ele amrɔ nɛɛ, no hewɔ lɛ ehã hetoo akɛ: “Jeee Yudafonyo ji mi, aloo eko ji mi?” Ekɛfata he akɛ: “Bo diɛŋtsɛ omaŋ kɛ osɔfoi tsiifoi lɛ ŋɔ bo amɛhã mi. Mɛni ofee?”​—Yohane 18:35.\nYesu ekaaa akɛ ebaajo sane ni he hiaa waa, ni kɔɔ maŋtsɛyeli he lɛ naa foi. Ekã shi faŋŋ akɛ bɔ ni ehã hetoo lɛ hã Amralo Pilato naa kpɛ ehe pam.\nLÁ SHIKPƆŊ LƐ\nOsɔfoi tsiifoi lɛ leee nɔ ni amɛkɛ jwiɛtɛi kukuji ni Yuda shɛrɛ shwie sɔlemɔwe lɛ baafee. Amɛkɛɛ akɛ: “Mla eŋmɛɛɛ gbɛ akɛ akɛwoɔ fotro krɔŋkrɔŋ lɛ mli, ejaakɛ lá shika ni.” No hewɔ lɛ, amɛkɛ shika lɛ yahé gbɛshɔ̃lɔ shikpɔŋ, koni afu gbɔi yɛ jɛmɛ. Abatsɛ jɛmɛ akɛ “Lá Shikpɔŋ.”​—Mateo 27:6-8.\nMɛni hewɔ Sanhedrin lɛ naa kpe shi ekoŋŋ leebi lɛ?\nMɛɛ gbɛ nɔ Yuda tsɔ egbo? Ni mɛni akɛ jwiɛtɛi kukuji 30 lɛ fee?\nMɛɛ saji Yudafoi lɛ kɛfolɔ Yesu naa koni Pilato adamɔ nomɛi anɔ egbe lɛ?\nKɛmaje Mɔ Ko Kɛmaje Mɔ Ko Sanhedrin lɛ Kojo Lɛ, ni Akɛ Lɛ Yahã Pilato\njy yitso 127 bf. 290-291